Il-Ministru għat-Trasport, l-Infrastruttura u l-Proġetti Kapitali Ian Borg u l-Ministru għall-Finanzi u s-Servizzi Finanzjarji Edward Scicluna varaw Pjan għas-Sostenibbiltà mifrux fuq tliet snin imħejji minn Yachting Malta. L-għan ta' dan il-pjan huwa biex fis-settur tal-yachting jibdew jintużaw prattiċi differenti favur settur aktar sostenibbli u favur l-ambjent. Fost miżuri oħra, il-Pjan għas-Sostenibbiltà jinkludi l-eliminazzjoni ta' materjali ta' plastik li jintużaw darba biss mill-attivitajiet tal-yachting, tnaqqis fl-użu tal-karti, materjali promozzjonali li għandhom użu u li huma magħmulna minn materjali riċiklati, tabelli u sinjali b'materjali sostenibbli u eliminazzjoni ta' bżieżaq u konfetti tal-plastik waqt l-attivitajiet. Il-pjan kien varat waqt il-ftuħ tal-estensjoni l-ġdida ta' Birżebbugia Sailing Club. Il-Ministru Ian Borg qal li s-settur marittimu Malti dejjem ikun minn ta' quddiem nett biex jaħdem favur miżuri ambjentali. Qal li jinsab sodisfatt li Yachting Malta qed tieħu l-inizjattiva biex tikkatalizza bidla pożittiva favur aktar sostenibbiltà. Huwa ħeġġeġ lill-pubbliku u lil kull min jopera f'din l-industrija u kwalunkwe industrija oħra li tmiss mal-baħar biex huma wkoll jagħmlu dawn il-bidliet pożittivi. Il-Ministru għall-Finanzi u s-Servizzi Finanzjarji Edward Scicluna qal li li għalkemm din hi inizjattiva żgħira, tfisser ħafna għaliex barra li l-klabbs qed jgħallmu l-isport tal-ibburdjar lil ħafna tfal u żgħażagħ, qed joħolqu kuxjenza dwar l-ambjent. Żied li l-industrija tal-ibburdjar hija mportanti wkoll ekonomikament għaliex taffetwa ħafna impjiegi u snajjiet diversi u kif ukoll tattira ħafna turisti ta' kwalità lejn pajjiżna.